Harald Lunde

Harald Olav Lunde (født 22. januar 1887 i Ytre Rendal, død 23. desember 1971) var gårdbruker og herredsagronom i Trysil. Han var også ordfører i bygda i krigsårene 1941-1945, oppnevnt av NS og de tyske okkupasjonsmyndighetene. Han var sønn av Trysils tidligere ordfører Halvor Lunde (Arb.dem.).

Han var født i Ytre Rendal mens faren var lærer der, og bodde fra 1890-årene i Trysil, etter at faren hadde vendt hjem for å overta gården. Han overtok gården Østre Lunde i sentrum av Innbygda etter faren. 

Han hadde flere verv i bygdesamfunnet. Han var styremedlem i Trysil Sparebank, og var en av initativtakeren til Sagnfossen kraftverk i 1939, som var bygdas første kraftverk. Han var også en av initiativtagerne til Trysil innkjøpslag, og var forretningsfører for dette laget i 30 år.
Som herredsagronom fra 1919 til 1945 var Lunde aktivt med på å stimulere til bureising, og bidro til flere bureisingsfelt. Han tegnet også en hustype med sammenbygd bolighus og uthus som ble mye brukt på disse bureisingsfeltene.

Lunde meldte seg inn i NS høsten 1940, og satt som ordfører hele krigstiden. På samme måte som andre ordførere skrev han i 1943 en rapport til Innenriksdepartementet om hvordan aprildagene i 1940 hadde forløpt. Disse rapportene ble offentliggjort i april 2020. I okkupasjonstiden var herredstingets rolle rådgivende, mens ordføreren gjorde vedtakene alene. I Trysil var sammensetningen av herredstinget slik at 8 av 13 medlemmer var NS-medlemmer. Under landssvikoppgjøret i 1947 ble Lunde dømt til ett og et halvt års tvangsarbeid, inndragelse av , erstatning på  og rettighetstap i 10 år.

Lunde var aktiv som forfatter både innenfor landbruksfaget og i lokalhistorie.

Som sønn av Halvor Lunde var han også oldebarn av ordfører og skogbestyrer Ole Nyhuus d.e.. Han er farfar til Ola Lunde.

Se også 
 Liste over ordførere i Trysil

Referanser 

Personer fra Trysil kommune
NS-ordførere i Hedmark
Ordførere i Trysil
Norske bønder
Norske agronomer
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen